Document ID: 32017D0809

Reference:
12.5.2017
DA
Den Europæiske Unions Tidende
L 121/39
RÅDETS AFGØRELSE (FUSP) 2017/809
af 11. maj 2017
om støtte til gennemførelsen af De Forenede Nationers Sikkerhedsråds resolution 1540 (2004) om ikkespredning af masseødelæggelsesvåben og disses fremføringsmidler
RÅDET FOR DEN EUROPÆISKE UNION HAR —
under henvisning til traktaten om Den Europæiske Union, særlig artikel 26, stk. 2, og artikel 31, stk. 1,
under henvisning til forslag fra Unionens højtstående repræsentant for udenrigsanliggender og sikkerhedspolitik, og
ud fra følgende betragtninger:
(1)
Det Europæiske Råd vedtog den 12. december 2003 EU's strategi mod spredning af masseødelæggelsesvåben, som i kapitel III indeholder en oversigt over foranstaltninger til bekæmpelse af sådan spredning, som det er nødvendigt at træffe både i Unionen og i tredjelande.
(2)
Den Europæiske Union er aktivt i gang med at gennemføre denne strategi og er i færd med at iværksætte de foranstaltninger, der nævnt i kapitel III heri, navnlig gennem frigørelse af finansielle midler til støtte for specifikke projekter udført af multilaterale institutioner, ydelse af teknisk bistand og ekspertbistand til stater, der har behov herfor, med hensyn til en bred vifte af ikkespredningsforanstaltninger og understøttelse af De Forenede Nationers (»FN's«) Sikkerhedsråds rolle.
(3)
Den 28. april 2004 vedtog FN's Sikkerhedsråd resolution 1540 (2004) (»UNSCR 1540 (2004)«), som var det første internationale instrument, der på en integreret og samlet måde omhandler masseødelæggelsesvåben, disses fremføringsmidler og dertil knyttet materiel. UNSCR 1540 (2004) indførte bindende forpligtelser for alle stater, der skulle forebygge og afskrække ikkestatslige aktører fra at tilegne sig sådanne våben og sådant våbenrelateret materiel. Den opfordrede også staterne til at aflægge rapport til det udvalg under Sikkerhedsrådet, der er nedsat ved UNSCR 1540 (2004) (»1540-Udvalget«), om de skridt, som de har taget eller agter at tage for at gennemføre UNSCR 1540 (2004).
(4)
Den 27. april 2006 vedtog FN's Sikkerhedsråd resolution 1673 (2006) og besluttede, at 1540-Udvalget skulle intensivere sine bestræbelser på at fremme fuldstændig gennemførelse af UNSCR 1540 (2004) ved hjælp af arbejdsprogrammer, outreachaktiviteter, bistand, dialog og samarbejde. Resolutionen opfordrede også 1540-Udvalget til sammen med stater og internationale, regionale og subregionale organisationer at undersøge muligheden for at udveksle erfaringer, og hvilke programmer der findes, som vil kunne lette gennemførelsen af UNSCR 1540 (2004).
(5)
Den 20. april 2011 vedtog FN's Sikkerhedsråd resolution 1977 (2011) og besluttede at forlænge 1540-Udvalgets mandat med en periode på ti år indtil den 25. april 2021. Det besluttede også, at 1540-Udvalget fortsat skulle øge sine bestræbelser på at fremme alle staters fuldstændige gennemførelse af UNSCR 1540 (2004), at engagere sig aktivt i matchning af tilbud med anmodninger om bistand via midler såsom besøg efter indbydelse fra de pågældende stater, bistandsmodeller, handlingsplaner eller andre oplysninger, der forelægges 1540-Udvalget, og at foretage en samlet gennemgang af status for gennemførelsen af UNSCR 1540 (2004) inden december 2016.
(6)
Den 15. december 2016 vedtog Sikkerhedsrådet med enstemmighed resolution 2325 (2016) og godkendte dermed resultatet af den samlede gennemgang af UNSCR 1540 (2004), der blev foretaget i 2016. Det opfordrede alle stater til at styrke de nationale foranstaltninger til gennemførelse af resolution 1540 (2004) og opfordrede til øget bistand til staternes kapacitetsopbygning i denne henseende, herunder gennem frivillige bidrag, samt til tættere samarbejde mellem interessenter, civilsamfundet og den akademiske verden.
(7)
Gennemførelsen af Rådets fælles aktion 2006/419/FUSP (1), Rådets fælles aktion 2008/368/FUSP (2) og Rådets afgørelse 2013/391/FUSP (3) bidrog til markant at reducere antallet af stater, der ikke har fremlagt en rapport, og antallet af stater, der ikke har fremlagt de supplerende oplysninger, som 1540-Udvalget har udbedt sig efter at have modtaget ufuldstændige rapporter.
(8)
FN's Kontor for Nedrustningsanliggender (UNODA), som har ansvaret for at yde materiel og logistisk støtte til 1540-Udvalget og dets ekspertgruppe, bør varetage den tekniske gennemførelse af de projekter, der skal gennemføres i henhold til denne afgørelse.
(9)
Denne afgørelse bør gennemføres i overensstemmelse med den finansielle og administrative rammeaftale, som Kommissionen og FN har indgået om forvaltning af finansielle bidrag fra Unionen til programmer eller projekter administreret af FN —
VEDTAGET DENNE AFGØRELSE:
Artikel 1
1.   I overensstemmelse med EU's strategi mod spredning af masseødelæggelsesvåben (»EU-strategien«), der har som mål at understøtte FN's Sikkerhedsråds rolle og øge dets sagkundskab med hensyn til at tackle de udfordringer, der er forbundet med spredning, støtter Unionen yderligere gennemførelsen af De Forenede Nationers Sikkerhedsråds resolution (»UNSCR«) 1540 (2004) og (UNSCR) 1977 (2011).
2.   Projekter til støtte for gennemførelsen af UNSCR 1540 (2004), der svarer til foranstaltninger i overensstemmelse med EU-strategien, skal bestå i subregionale workshopper, landebesøg, møder, begivenheder, uddannelse og PR-indsats.
3.   Projekterne har til formål:
—
at øge de relevante nationale og regionale bestræbelser og kapaciteter, primært gennem uddannelse, kapacitetsopbygning og lettelse af bistand i tæt koordination med andre EU-programmer og andre aktører, der er involveret i gennemførelsen af UNSCR 1540 (2004), for at sikre synergi og komplementaritet
—
at bidrage til den praktiske gennemførelse af specifikke henstillinger fra både den samlede gennemgang fra 2009 af status for gennemførelsen af UNSCR 1540 (2004) og resultatet af den samlede gennemgang, der blev foretaget i løbet af december 2016, navnlig på områderne teknisk bistand, internationalt samarbejde og bevidstgørelse af offentligheden
—
at støtte udvikling af frivillige nationale handlingsplaner for gennemførelse af UNSCR 1540 (2004) på anmodning af stater
—
at fremme inddragelse af relevante interessenter fra erhvervslivet og civilsamfundet i gennemførelsen af UNSCR 1540 (2004).
4.   Bilaget indeholder en detaljeret beskrivelse af projekterne.
Artikel 2
1.   Den højtstående repræsentant er ansvarlig for gennemførelsen af denne afgørelse.
2.   Den tekniske gennemførelse af de i artikel 1, stk. 2, omhandlede projekter forestås af UNODA i samarbejde med Organisationen for Sikkerhed og Samarbejde i Europa (OSCE), Den Afrikanske Union, Organisationen af Amerikanske Stater og Den Arabiske Liga, alt efter hvad der er relevant. UNODA skal indgå en aftale med OSCE om overførsel af de midler, der er nødvendige for at gennemføre specifikke OSCE-projekter.
3.   UNODA forestår den tekniske gennemførelse af de projekter, der er omhandlet i artikel 1, stk. 2, under den højtstående repræsentants ansvar og tilsyn. Med henblik herpå indgår den højtstående repræsentant de nødvendige arrangementer med UNODA.
Artikel 3
1.   Det finansielle referencegrundlag for gennemførelsen af de i artikel 1, stk. 2, omhandlede projekter er på 2 635 170,77 EUR. Det samlede anslåede budget for det overordnede projekt er 2 672 770,77 EUR, der tilvejebringes gennem samfinansiering med Den Europæiske Unions almindelige budget.
2.   De udgifter, der finansieres af det i stk. 1 angivne beløb, forvaltes i overensstemmelse med de procedurer og regler, der gælder for Den Europæiske Unions almindelige budget.
3.   Kommissionen overvåger, at de i stk. 2 omhandlede udgifter forvaltes korrekt. Med henblik herpå indgår Kommissionen en finansieringsaftale med UNODA. Det skal fremgå af aftalen, at UNODA sørger for, at Unionens bidrag bliver synligt i en grad, der svarer til dets størrelse. Det skal også fremgå, at det endelige ansvar for den tekniske gennemførelse af de i artikel 1, stk. 2, omhandlede projekter i forhold til Kommissionen ligger hos UNODA.
4.   Kommissionen bestræber sig på at indgå den finansieringsaftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for finansieringsaftalens indgåelse.
Artikel 4
Den højtstående repræsentant aflægger rapport til Rådet om gennemførelsen af denne afgørelse på grundlag af regelmæssige rapporter udarbejdet af UNODA. Disse rapporter skal danne udgangspunkt for Rådets evaluering. Kommissionen oplyser om de finansielle aspekter af de i artikel 1, stk. 2, omhandlede projekter.
Artikel 5
1.   Denne afgørelse træder i kraft på dagen for vedtagelsen.
2.   Denne afgørelse ophører 36 måneder efter indgåelsen af finansieringsaftalen omhandlet i artikel 3, stk. 3, eller seks måneder efter vedtagelsen af afgørelsen, hvis der ikke er indgået en finansieringsaftale inden for denne periode.
Udfærdiget i Bruxelles, den 11. maj 2017.
På Rådets vegne
C. CARDONA
Formand
(1)  Rådets fælles aktion 2006/419/FUSP af 12. juni 2006 om støtte til gennemførelsen af De Forenede Nationers Sikkerhedsråds resolution 1540 (2004) inden for rammerne af gennemførelsen af EU's strategi mod spredning af masseødelæggelsesvåben (EUT L 165 af 17.6.2006, s. 30).
(2)  Rådets fælles aktion 2008/368/FUSP af 14. maj 2008 om støtte til gennemførelsen af De Forenede Nationers Sikkerhedsråds resolution 1540 (2004) inden for rammerne af gennemførelsen af EU's strategi mod spredning af masseødelæggelsesvåben (EUT L 127 af 15.5.2008, s. 78).
(3)  Rådets afgørelse 2013/391/FUSP af 22. juli 2013 om støtte til den praktiske gennemførelse af De Forenede Nationers Sikkerhedsråds resolution 1540 (2004) om ikkespredning af masseødelæggelsesvåben og disses fremføringsmidler (EUT L 198 af 23.7.2013, s. 40).
BILAG
1.   MÅLSÆTNING
Den overordnede målsætning for denne afgørelse er at fremme gennemførelsen af UNSCR 1540 (2004) og 1977 (2011) inden for rammerne af gennemførelsen af EU's strategi mod spredning af masseødelæggelsesvåben gennem specifikke foranstaltninger med følgende mål: at øge de relevante nationale og regionale bestræbelser og kapaciteter primært gennem kapacitetsopbygning og lettelse af bistand, at bidrage til den praktiske gennemførelse af specifikke henstillinger fra både den samlede gennemgang fra 2009 af status for gennemførelsen af UNSCR 1540 (2004) og resultatet af den samlede gennemgang, der blev foretaget i løbet af december 2016, navnlig på områderne teknisk bistand, internationalt samarbejde og bevidstgørelse af offentligheden.
2.   FORANSTALTNINGER
2.1.   Foranstaltningernes mål
—
at støtte landespecifikke og regionale gennemførelsesaktiviteter, herunder udarbejdelse af frivillige nationale handlingsplaner for gennemførelse eller køreplaner for gennemførelse af de centrale krav i UNSCR 1540 (2004), uddannelse af nationale eksperter, styrkelse af den regionale/subregionale koordineringsindsats og andre aktiviteter med sigte på at fremme en vedholdende national og subregional gennemførelsesproces
—
at fremme og støtte universel anvendelse af rapportering, som der opfordres til i UNSCR 1540 (2004)
—
at styrke den rolle, som erhvervslivet og civilsamfundet har i gennemførelsen af UNSCR 1540 (2004)
—
at øge bevidstheden blandt beslutningstagere og repræsentanter for erhvervslivet og civilsamfundet om betydningen af at gennemføre UNSCR 1540 (2004)
—
at øge det subregionale, regionale og internationale samarbejde om gennemførelsen af UNSCR 1540 (2004) under behørig hensyntagen til den rolle, som 1540-Udvalget og dets ekspertgruppe spiller, samt til udvalgets arbejdsprogram
—
at bidrage til at opnå større synergi i de internationale interessenters bestræbelser på at gennemføre UNSCR 1540 (2004), navnlig i OSCE-regionen.
2.2.   Beskrivelse af foranstaltningerne
a)
UNODA vil i tæt samarbejde med 1540-Udvalget besvare op til syv anmodninger om bistand fra stater, med prioritet til stater fra OSCE-regionen, den afrikanske region samt Golf- og Mellemøstregionen. Den ydede bistand vil tage sigte på at give staterne mulighed for at tage yderligere praktiske skridt til at gennemføre forpligtelserne i UNSCR 1540 (2004) på nationalt plan, hvormed staternes anmodninger om bistand til 1540-Udvalget besvares. Sådan bistand vil supplere 1540-Udvalgets matchningsfunktion, men ikke omfatte levering eller indkøb af teknisk udstyr.
b)
UNODA vil støtte bestræbelserne på at opnå universel anvendelse af rapportering. Selv om UNSCR 1540 (2004) opfordrer stater til senest seks måneder efter resolutionens vedtagelse at forelægge 1540-Udvalget en første rapport om de skridt, som de har taget eller agter at tage for at gennemføre denne resolution, er der stadig en række stater, der ikke har fremlagt en rapport. UNODA vil i den forbindelse gennem sit regionale center i Afrika (UNREC) og sit regionale center i Asien og Stillehavsområdet (UNRCPD) samt i tæt samarbejde med Den Afrikanske Union og EU's relevante regionale kemiske, biologiske, radiologiske og nukleare ekspertisecentre (»EU's CBRN-ekspertisecentre«) støtte op til fem nationale eller regionale aktiviteter, der specifikt er rettet mod stater, som ikke har fremlagt en rapport.
c)
UNODA vil desuden støtte tre regionale/subregionale uddannelseskurser for nationale kontaktpunkter, der er udpeget af stater, med henblik på at koordinere den nationale gennemførelse af UNSCR 1540 (2004) og bistå med udviklingen af et netværk af kontaktpunkter samt forbedre deres kommunikation med 1540-Udvalget.
d)
UNODA vil give OSCE's sekretariat bl.a. en undersøgelse om, hvordan yderligere synergi i de bestræbelser, som relevante internationale interessenter, der er involveret i gennemførelsen af UNSCR 1540 (2004) i OSCE-regionen, udfolder, kan fremmes, i underentreprise.
e)
UNODA vil støtte op til tre regionale erhvervskonferencer vedrørende UNSCR 1540 (2004). Siden 2012 har den tyske regering med støtte fra EU's outreachprogram for produkter med dobbelt anvendelse og UNODA afholdt fire konferencer i Wiesbaden for interessenter fra erhvervslivet og civilsamfundet med henblik på at tilskynde erhvervslivet og den private sektor til at engagere sig i gennemførelsen af UNSCR 1540 (2004). Et af resultaterne af den fjerde konference, der blev afholdt i november 2015 i samarbejde med 1540-Udvalget, dets ekspertgruppe og UNODA, var en fælles forståelse om at styrke den regionale tilgang, dvs. at afholde lignende konferencer, herunder i Asien, Latinamerika og OSCE-regionen. Fremtidige regionale konferencer for interessenter fra erhvervslivet bør supplere det arbejde, der udføres i henhold til de relevante EU-programmer, f.eks. EU's CBRN-ekspertisecentre og/eller EU's partnereksportkontrolprogram for produkter med dobbelt anvendelse.
f)
UNODA vil organisere eller støtte workshopper for repræsentanter for civilsamfundet, den akademiske verden og erhvervslivet med sigte på den praktiske gennemførelse af den samlede gennemgang fra 2016 af status for gennemførelsen af UNSCR 1540 (2004). I denne forbindelse vil UNODA støtte deltagelse af nationale embedsmænd fra stater, der anmoder om bistand til uddannelseskurser og andre kapacitetsopbyggende aktiviteter.
Hvor det er relevant, vil UNODA tilstræbe synergi med de aktiviteter, der udføres af andre aktører, som er involveret i gennemførelsen af UNSCR 1540 (2004), EU's regionale CBRN-ekspertisecentre samt andre EU-sponsorerede programmer på dette område.
2.3.   Foranstaltningernes resultater
forbedret gennemførelse af UNSCR 1540 (2004) gennem staternes yderligere skridt hen imod fuldstændig gennemførelse heraf, udarbejdelse af effektive og realistiske nationale handlingsplaner eller køreplaner for gennemførelse af de centrale krav i denne resolution, styrkede regionale og subregionale koordinerede strategier for gennemførelse af UNSCR 1540 (2004) og oprettelse af effektive partnerskaber mellem deltagende stater og bistandsydere
et større antal første rapporter fra stater, der endnu ikke har fremlagt deres første nationale rapport om gennemførelsen af UNSCR 1540 (2004)
større inddragelse af repræsentanter for erhvervslivet og civilsamfundet i internationale, regionale og nationale bestræbelser på at gennemføre UNSCR 1540 (2004)
øget bevidsthed i offentligheden om betydningen af fuldstændig gennemførelse af UNSCR 1540 (2004) og resultaterne af den samlede gennemgang fra 2009 og 2016.
3.   PARTNERE I FORANSTALTNINGERNE
UNODA vil i nært samarbejde med 1540-Udvalget fortsætte med at udvikle effektive partnerskaber med relevante regionale organisationer, navnlig OSCE, Den Afrikanske Union og Den Arabiske Liga, samt med EU's CBRN-ekspertisecentre, som modtager finansiel støtte fra Europa-Kommissionen og gennemføres i fællesskab af Det Fælles Forskningscenter (JRC) og FN's Institut for Interregional Kriminalitets- og Strafforfølgelsesforskning (UNICRI).
Med hensyn til projekter i OSCE-regionen indgår UNODA en aftale med OSCE om overførsel af de nødvendige midler til gennemførelse af sådanne projekter og gør derved fuld brug af aftalememorandummet om fælles gennemførelse af projekter vedrørende ikkespredning af masseødelæggelsesvåben, som UNODA og OSCE's sekretariat indgik i 2011.
UNODA vil også opretholde sit samarbejde med andre internationale organisationer og agenturer, herunder Den Internationale Atomenergiorganisation (IAEA), Organisationen for Forbud mod Kemiske Våben (OPCW), Verdenssundhedsorganisationen (WHO), De Forenede Nationers Fødevare- og Landbrugsorganisation (FAO) og Verdensorganisationen for Dyresundhed (OIE), for at sikre effektive synergier og undgå overlapning.
4.   SAMSPIL MED EU-BESTRÆBELSER
På grundlag af regelmæssig feedback fra UNODA om dets aktiviteter kan Unionen beslutte at supplere disse bestræbelser med målrettede diplomatiske tiltag, der har til formål at øge bevidstheden om gennemførelse af nationale handlingsplaner og fremlæggelse af nationale rapporter.
5.   FORANSTALTNINGERNES BEGUNSTIGEDE
—
staterne, regeringsembedsmænd
—
1540-Udvalget og andre FN-enheder
—
internationale, regionale og subregionale organisationer
—
regeringer og organisationer, der yder og modtager teknisk bistand i henhold til UNSCR 1540 (2004)
—
civilsamfundet og erhvervslivet.
6.   STED
UNODA vil udvælge potentielle steder til møder, workshopper og andre begivenheder. De kriterier, der anvendes til at vælge stederne, omfatter viljen og engagementet hos en relevant stat i en bestemt region med hensyn til at være vært for den pågældende begivenhed. Specifikke placeringer af landebesøg eller landespecifikke aktiviteter vil afhænge af indbydelser fra interesserede stater og i givet fald 1540-Udvalgets afgørelser i overensstemmelse med udvalgets arbejdsprogram.
7.   VARIGHED
Projektets samlede varighed anslås til 36 måneder.

Summary:
Masseødelæggelsesvåben: bekæmpelse af spredning
Masseødelæggelsesvåben: bekæmpelse af spredning
 
RESUMÉ AF:
Afgørelse (FUSP) 2017/809 om gennemførelsen af De Forenede Nationers Sikkerhedsråds resolution 1540 (2004) om ikkespredning af masseødelæggelsesvåben og disses fremføringsmidler
HVAD ER FORMÅLET MED AFGØRELSEN?
I overensstemmelse med EU’s strategi fra 2003 mod spredning af masseødelæggelsesvåben støtter afgørelsen gennemførelsen af De Forenede Nationers Sikkerhedsråds resolution 1540. Den bygger på lignende afgørelser, som blev vedtaget i 2006, 2008 og 2013.
EU’s strategi er udarbejdet for at forebygge, hindre, standse og om muligt fjerne programmer for masseødelæggelsesvåben (WMD) over hele verden. Siden den trådte i kraft i 2003, har strategiens grundlæggende principper omfattet:styrkelse af internationale ikkespredningsforanstaltninger og arbejde mod at forbedre systemer til at bekræfte krænkelser af regler fastlagt i multilaterale traktater  fremme af et stabilt regionalt og internationalt miljø ved at styrke programmer til fremme af nedrustning og indarbejdelse af ikkespredningsmålsætninger i alle EU’s politiske, diplomatiske og økonomiske aktiviteter  tæt samarbejde med centrale partnere såsom Rusland, USA eller NATO og hjælp til ikke-EU-lande.  
HOVEDPUNKTER
Rådet overvåger fortsat strategien og modtager fremskridtsrapporter hver sjette måned.
Strategien gennemføres via projekter og aktiviteter såsom:støtte til Haagadfærdskodeksen, et sæt regler imod ballistiske missiler (afgørelse 2014/913/FUSP)  støtte til Organisationen for Forbud mod Kemiske Våben (afgørelse 2015/259/FUSP)  et europæisk net af uafhængige ikkespredningstænketanke (afgørelse 2010/430/FUSP)  støtte til Verdenssundhedsorganisationens biosikkerheds-/biosikringsaktiviteter (afgørelse 2013/668/FUSP).  I 2008 vedtog EU nye linjer for tiltag mod WMD-spredning. Disse blev udarbejdet for at gøre strategien fra 2003 mere effektiv ved for eksempel at øge opmærksomheden på videnskabelige, akademiske og finansielle institutioner og ved at udvikle foranstaltninger til at forebygge overførsel af viden om WMD’er til de forkerte parter. De bekræfter betydningen af strategien fra 2003 og principperne, som iværksætter EU’s aktioner (effektiv multilateralisme, forebyggelse og internationalt samarbejde) samt deres rolle i gennemførelsen af De Forenede Nationers Sikkerhedsråds resolution 1540.
FN’s Sikkerhedsråds resolution 1540 forpligter signatarerne til at afholde sig fra på nogen måde at støtte ikkestatslige aktører* i at:udvikle  erhverve  fremstille  besidde  transportere  afhænde eller anvende  nukleare, kemiske eller biologiske våben og deres fremføringsmidler.
I 2011 vedtog Sikkerhedsrådet FN-resolution 1977, som bekræfter, at spredningen af nukleare, kemiske og biologiske våben og disses fremføringsmidler udgør en trussel mod den internationale fred og sikkerhed. Den forlænger 1540-Udvalgets mandat indtil 2021. Udvalgets rolle er at samarbejde aktivt med stater og relevante internationale, regionale og subregionale organisationer om at fremme udvekslingen af erfaringer og effektive metoder på de områder, som er omfattet af UNSCR 1540.
Afgørelsen fastsætter, at EU’s støtte, i overensstemmelse med dens WMD-strategi, har som mål at understøtte FN’s Sikkerhedsråds rolle og øge dets sagkundskab med hensyn til at tackle de udfordringer, der er forbundet med spredning. I praksis består denne støtte i subregionale workshopper, landebesøg, møder, begivenheder, uddannelse og PR-indsats. FN’s Kontor for Nedrustningsanliggender har ansvaret for den tekniske gennemførelse af projekterne i samarbejde med Organisationen for Sikkerhed og Samarbejde i Europa, Den Afrikanske Union, Organisationen af Amerikanske Stater og Den Arabiske Liga, alt efter hvad der er relevant.
BAGGRUND
For yderligere oplysninger henvises til:EU’s foranstaltninger til bekæmpelse af WMD-spredning (Tjenesten for EU’s Optræden Udadtil).  
VIGTIGE BEGREBER
Ikkestatslige aktører: en fysisk person eller en organisation med stor politisk indflydelse, som ikke er allieret med et bestemt land eller stat.
HOVEDDOKUMENT
Rådets afgørelse (FUSP) 2017/809 af 11. maj 2017 om støtte til gennemførelsen af De Forenede Nationers Sikkerhedsråds resolution 1540 (2004) om ikkespredning af masseødelæggelsesvåben og disses fremføringsmidler (EUT L 121 af 12.5.2017, s. 39-44)
TILHØRENDE DOKUMENTER
Rådets afgørelse (FUSP) 2015/259 af 17. februar 2015 til støtte for Organisationen for Forbud mod Kemiske Våbens (OPCW’s) aktiviteter inden for rammerne af gennemførelsen af EU’s strategi mod spredning af masseødelæggelsesvåben (EUT L 43 af 18.2.2015, s. 14-28)
Rådets afgørelse 2014/913/FUSP af 15. december 2014 til støtte for Haagadfærdskodeksen og ikkespredning af ballistiske missiler inden for rammerne af gennemførelsen af EU’s strategi mod spredning af masseødelæggelsesvåben (EUT L 360 af 17.12.2014, s. 44-52)
Rådets afgørelse 2013/668/FUSP af 18. november 2013 til støtte for Verdenssundhedsorganisationens (WHO) aktiviteter med hensyn til biosikkerhed og biosikring inden for rammerne af Den Europæiske Unions strategi mod spredning af masseødelæggelsesvåben (EUT L 310 af 20.11.2013, s. 13-19)
Rådets afgørelse 2013/391/FUSP af 22. juli 2013 om støtte til den praktiske gennemførelse af De Forenede Nationers Sikkerhedsråds resolution 1540 (2004) om ikkespredning af masseødelæggelsesvåben og disses fremføringsmidler (EUT L 198 af 23.7.2013, s. 40-44)
Efterfølgende ændringer af afgørelse 2013/391/FUSP er indarbejdet i grundteksten. Denne konsoliderede udgave har ingen retsvirkning.
Rådets afgørelse 2010/430/FUSP af 26. juli 2010 om oprettelse af et europæisk net af uafhængige ikke-sprednings-tænketanke til støtte for gennemførelsen af EU’s strategi mod spredning af masseødelæggelsesvåben (EUT L 202 af 4.8.2010, s. 5-9)
Rådets fælles aktion 2008/368/FUSP af 14. maj 2008 om støtte til gennemførelsen af De Forenede Nationers Sikkerhedsråds resolution 1540 (2004) inden for rammerne af gennemførelsen af EU’s strategi mod spredning af masseødelæggelsesvåben (EUT L 127 af 15.5.2008, s. 78-83)
Rådets fælles aktion 2006/419/FUSP af 12. juni 2006 om støtte til gennemførelsen af De Forenede Nationers Sikkerhedsråds resolution 1540 (2004) inden for rammerne af gennemførelsen af EU’s strategi mod spredning af masseødelæggelsesvåben (EUT L 165 af 17.6.2006, s. 30-34)
EU’s strategi mod spredning af masseødelæggelsesvåben af 10. december 2003 (dok. 15708/03 — ikke offentliggjort i Den Europæiske Unions Tidende)
seneste ajourføring 02.03.2018